اسماعیل دربار

اسماعیل دربار (پیدائش جون یکم 1964ء) بھارتی موسیقی کے دھنوں کے، وائلن نواز اور بالی وڈ کی فلمی صنعت کے ایک جانے پہچانے نام ہیں۔

پیشہ ورانہ زندگی 
اسماعیل دربار کا تعلق بھارت کے صوبہ گجرات کے سورت شہر سے ہے۔ وہ کئی سال لکشمی کانت پیارے لال، کلیان جی آنندجی، بپی لہری، آنند ملند، ندیم شراون، جتن للت اور اے آر رحمان کے یہاں سیشن وائلنسٹ کے طور پر کام کر چکے ہیں۔ بالآخر کئی سالوں کے بعد سنجے لیلا بھنسالی کے پاس انہیں اپنی صلاحیتیں ہم دل دے چکے صنم فلم میں دکھانے کا موقع ملا۔ اس سے پہلے وہ جتن للت کے لیے خاموشی: دی میوزیکل میں وائلن بجاچکے تھے۔

بعد میں بھنسالی کی فلم دیوداس میں ان کی موسیقی کو کافی سراہا گیا تھا۔ اس کے بعد انہوں نے سنجے لیلا بھنسالی کے ساتھ ذاتی اختلاف رائے کی وجہ سے کام نہیں کیا۔ دیوداس کے بعد اسماعیل دربار نے کچھ اور فلمیں کی مگر کچھ خاص کامیابی ہاتھ نہیں لگی۔  2005 میں انہوں نے سبھاش گھئی کی کِسْنا دی وارِیَر پوئیٹ کی دھنوں کو اے آر رحمان کے ساتھ تیار کیا۔ تاہم گھئی کو بعد میں کہنا پڑا کہ موسیقی اتنی اچھی بنی تھی کہ آپ اسماعیل کے نغمے کو اے آر رحمان کے نغموں سے الگ نہیں کرسکتے۔

اسماعیل زی ٹی وی کے موسیقی پروگرام سا رے گا ما پا چیالنج 2005ء کے چار ججوں میں سے ایک تھے۔ دیگر جج جتن للت، آدیش شریواستو اور ہمیش ریشمیا تھے۔ اسی طرح سے وہ اس شو کے 2007 میں بھی جج تھے۔ وہ امول اسٹار وائس آف انڈیا سیزن 2 اور ڈی ڈی نیشنل پر بھارت کی شان:سنگنگ اسٹار سیزن 2 کے تین ججوں میں سے ایک تھے۔ 

2007ء میں اسماعیل دربار موسیقی کے البم رسیا ساجن لے کر آئے جسے ایس راماچندرن کی ہدایت میں تیار کیا گیا تھا۔ اسماعیل کلرز ٹی وی پر بگ باس (سیزن 2) میں بھی شامل ہوئے۔

وہ 2011ء میں بھارتیہ جنتا پارٹی میں شامل ہوتے ہوئے ریاستی سیاست میں کود پڑے۔

اعزازات 
 1999ء میں آر ڈی برمن ایوارڈ 
 1999ء میں ہم دل دے چکے صنم کے لیے قومی موسیقی ایوارڈ

حوالہ جات 

1964ء کی پیدائشیں
بقید حیات شخصیات
بگ باس کے شرکا
بھارتی مسلم شخصیات
سورت، گجرات کی شخصیات
ویکی ڈیٹا سے مطابقت رکھنے والی مختصر تفصیل